Salonul de Carte Bookfest Timișoara și-a deschis porțile, joi, 21 martie, la Centrul Regional de Afaceri (CRAFT). Până duminică, publicul timișorean este așteptat la întâlnirea cu cele mai bune cărţi, la cele mai bune preţuri, dar și cu importanți scriitori români.
Salonul de carte Bookfest Timişoara, ediţia cu numărul 11, şi-a deschis porţile. Vreme de patru zile, timişorenii iubitorii de carte sunt aşteptaţi la Centrul Regional de Afaceri pentru a descoperi peste 30.000 de volume, prezentate de aproape 50 de edituri şi expozanţi. Nu trebuie ratate reducerile și ofertele pe care expozanţii participanţi le au pentru multitudinea de cărți prezente la CRAFT
"În cadrul acestor evenimente vor fi prezentate 87 de titluri. Avem un record absolut. Niciodată nu s-a întâmplat ca la Bookfest Timișoara să avem programul ocupat începând din momentul deschiderii, absolut în fiecare oră. Mai avem și o cafenea, o inițiativă în premieră, unde am mutat unele evenimente. Înseamnă că Bookfest reușește să stimuleze atât de diversă de public, încât fiecare editor dorește să-și prezinte la acest eveniment cărțile", a spus directorul Bookfest Timişoara, Mihai Mitrică.
Gabriel Liiceanu, Radu Paraschivescu, Ioana Pârvulescu, Andreea Răsuceanu, Mihaela Noroc, Moni Stănilă, Liviu Stănescu, Dan Sociu, Bogdan Creţu, Andrei Mocuţa, Adriana Babeți, Mircea Mihăieș, Viorel Marineasa, Robert Șerban sau Radu Pavel Gheo sunt doar câteva dintre personalităţile culturale care vor participa la Bookfest Timișoara.
Nu trebuie ratate reducerile și ofertele pe care expozanţii participanţi le vor avea pentru multitudinea de cărți prezente la CRAFT.
Bookfest este cel mai important salon de carte din România și singurul eveniment al industriei editoriale care a reușit să capete o dimensiune internațională marcantă. Salonul de Carte Bookfest are ediții locale în Timișoara, Cluj-Napoca, Târgu Mureș, Brașov și o altă ediție internațională la Chișinău.
În toate cele patru zile, Bookfest Timișoara va putea fi vizitat între orele 10.00 și 20.00. Intrarea publicului este liberă atât în cadrul Salonului de Carte, cât și la evenimentele programate pe durata acestuia.